โฆสิตชี้รัฐเสี่ยง ซุกเงินกู้นอกงบ
“โฆสิต” แนะรัฐบาลกู้เงินลงทุน 1.6-2 ล้านล้านบาท ควรลงบัญชีงบประมาณ จะได้ตรวจสอบได้
5 ก.ค. 2555

“โฆสิต” แนะรัฐบาลกู้เงินลงทุน 1.6-2 ล้านล้านบาท ควรลงบัญชีงบประมาณ จะได้ตรวจสอบได้
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวถึงการที่รัฐบาลเตรียมออกร่าง พ.ร.บ.เพื่อลงทุนในโครงสร้างพื้นฐานของประเทศในช่วง 4-5 ปีข้างหน้า จำนวน 1.6-2 ล้านล้านบาท ซึ่งการกู้ครั้งนี้จะไม่บรรจุอยู่ในงบประมาณประจำปี ว่า การกู้เงินของภาครัฐเพื่อการลงทุนในโครงการต่างๆ ควรจะบรรจุอยู่ในงบประมาณประจำปี เพื่อให้สามารถตรวจสอบการใช้เงิน และให้สาธารณชนสามารถรับทราบความคืบหน้าของการใช้จ่าย เนื่องจากการใช้เงินมีผลต่อสถานะการเงิน-การคลังของประเทศ และสัดส่วนหนี้สาธารณะของประเทศ
นอกจากนี้ โครงการลงทุนต้องเป็นโครงการที่ดี สามารถเพิ่มสถานะของประเทศ และต้องมีการเตรียมการที่ดี ต้องมีความพร้อมในการลงทุน เช่น หน่วยงานเจ้าของโครงการจะต้องมีการจัดทำความเป็นไปได้ของโครงการก่อน ส่วนการลงทุนเรื่องน้ำ 3 แสนล้านบาท มีแผนงานมาตั้งนานแล้ว แต่ที่ลงทุนไม่ได้เพราะไม่มีโครงการ ไม่มีรายละเอียด 
“การลงทุนของรัฐที่ผ่านมา บางส่วนเกินความจำเป็นและไม่สมดุล เช่น การลงทุนทางด้านถนนในบางพื้นที่มากเกินความจำเป็น แต่การลงทุนเพื่อพัฒนาการขนส่งด้านรถไฟและระบบน้ำ ควรจะต้องลงทุนนานแล้ว แต่ก็ไม่มีความคืบหน้า” นายโฆสิต กล่าว
นายโฆสิต กล่าวว่า การเจริญเติบโตทางเศรษฐกิจในปีนี้คงจะอยู่ที่ระดับประมาณ 5-6% เพราะฐานการเติบโตในปีที่แล้วต่ำมาก เนื่องจากผลกระทบน้ำท่วม ทั้งนี้ถ้าไตรมาส 4 สามารถเติบโตได้เท่ากับไตรมาส 3 ในปีที่แล้ว ถือว่าไม่เติบโตเลย ทั้งนี้มองว่าการใช้จ่ายของภาครัฐเพื่อการฟื้นฟูหลังน้ำท่วมคงจะไม่มีแรงกระตุ้นต่อการเติบโตทางเศรษฐกิจในครึ่งปีหลัง เพราะการใช้จ่ายคงจะหมดแล้วในครึ่งปีแรก หลังจากที่รัฐบาลได้เร่งการใช้จ่ายเพื่อการฟื้นฟูน้ำท่วมมาระยะหนึ่งแล้ว 
สำหรับการเติบโตทางด้านสินเชื่อของธนาคารในปีนี้ คาดว่าจะเติบโตใกล้เคียงกับอัตราการเติบโตทางเศรษฐกิจที่อยู่ที่ 6-8%